กรุงไทยออกเงินฝาก KTB 5+ จ่ายดอกเบี้ย 5% ต่อปี
โพสต์ทูเดย์-ธนาคารกรุงไทย เขย่าตลาดเงินฝาก ออกผลิตภัณฑ์ใหม่ฉลองปีขาล เงินฝาก KTB 5+ จ่ายดอกเบี้ยพิเศษถึงร้อยละ 5% ต่อปี พ่วงซื้อประกันชีวิตแบบสะสมทรัพย์ระยะเวลาคุ้มครอง 10 ปี ชำระเบี้ยประกันเพียง 6 ปี รับฝากขั้นต่ำ 50,000 บาท เริ่มวันนี้ถึง 30 มีนาคม 2553
4 ม.ค. 2553

โพสต์ทูเดย์-ธนาคารกรุงไทย เขย่าตลาดเงินฝาก ออกผลิตภัณฑ์ใหม่ฉลองปีขาล เงินฝาก KTB 5+ จ่ายดอกเบี้ยพิเศษถึงร้อยละ 5% ต่อปี พ่วงซื้อประกันชีวิตแบบสะสมทรัพย์ระยะเวลาคุ้มครอง 10 ปี ชำระเบี้ยประกันเพียง 6 ปี รับฝากขั้นต่ำ 50,000 บาท เริ่มวันนี้ถึง 30 มีนาคม 2553
นายอภิศักดิ์ ตันติวรวงศ์ กรรมการผู้จัดการ บมจ.ธนาคารกรุงไทย เปิดเผยว่า ธนาคารได้ออกผลิตภัณฑ์เงินฝากใหม่ KTB 5+  เพื่อมอบเป็นของขวัญในโอกาสเทศกาลปีใหม่ให้กับลูกค้าและประชาชน  ซึ่งเป็นเงินฝากประจำ 3 เดือน จ่ายอัตราดอกเบี้ยถึงร้อยละ 5% ต่อปี  ผู้ฝากต้องซื้อประกันชีวิตแบบสะสมทรัพย์  10 EC ของบริษัทกรุงไทย แอกซ่าประกันชีวิตด้วย  ซึ่งมีระยะเวลาคุ้มครอง 10 ปี แต่จ่ายเบี้ยประกันเพียง 6 ปี โดยยอดเงินฝากเท่ากับเบี้ยประกันชีวิตที่จ่ายรายปี ขั้นต่ำ 50,000 บาท และทวีคูณ 10,000 บาท คาดว่าจะมีลูกค้าฝากเงินไม่ต่ำกว่า 1,000 ล้านบาท
“ธนาคารออกเงินฝากดังกล่าว เพื่อส่งเสริมให้ประชาชนเก็บออมและคุ้มครองความมั่นคงของชีวิต สร้างหลักประกันให้กับครอบครัว รวมทั้งสนับสนุนให้ลูกค้าวางแผนออมเงินตั้งแต่ต้นปี ซึ่งนอกจากลูกค้าได้รับดอกเบี้ยในอัตราที่สูงแล้ว ยังได้รับการชดเชยรายวัน เมื่อเข้ารักษาตัวที่โรงพยาบาลวันละ 1,000 บาท ได้รับประกันอุบัติเหตุละประกันชีวิตส่วนบุคคล 100,000 บาท รวมทั้งได้รับสิทธิในการลดหย่อนภาษีจากเบี้ยประกันชีวิตได้สูงสุดถึง 100,000 บาทด้วย สามารถฝากเงินได้ที่สาขาของธนาคารเกือบ 880 แห่งทั่วประเทศ ได้จนถึงวันที่ 30 มีนาคมนี้”
นายอภิศักดิ์ ตันติวรวงศ์ กล่าวต่อไปว่า ในช่วงที่อัตราดอกเบี้ยเงินฝากให้ผลตอบแทนต่ำ ธนาคารได้ออกผลิตภัณฑ์เงินฝากที่ให้ผลตอบแทนสูง เพื่อเพิ่มรายได้และสภาพคล่องให้กับลูกค้ารายย่อย โดยในปีที่ผ่านมา ธนาคารได้ออกเงินฝาก KTB 4+ อัตราดอกเบี้ย 4% ต่อปี เงินฝากกรุงไทยใจดี อัตราดอกเบี้ย 3% ต่อปี เงินฝากกรุงไทย 48 เดือน จ่ายดอกเบี้ย 3.30% ต่อปี และเงินฝากประจำ 3 เดือน อัตราดอกเบี้ย 4% ต่อปี ในงาน KTB Fair 2009 สำหรับในปีนี้ ธนาคารมีแผนออกผลิตภัณฑ์เงินฝากที่ให้ผลตอบแทนสูง โดยพ่วงกับผลิตภัณฑ์ของบริษัทในเครือ ทั้งนี้เพื่อเพิ่มความสะดวกสบายให้กับลูกค้ามากยิ่งขึ้น ตามวิสัยทัศน์การเป็นธนาคารแสนสะดวก